Stjórnarherinn í Afganistan reynir nú með öllum mætti að koma í veg fyrir að Talibanar leggi undir sig höfuðborgir þriggja héraða landsins. Forseti Afganistan segir þá ákvörðun að kalla alþjóðlegt herlið frá landinu aðalástæðuna fyrir auknum átökum.
Frá því í maí, þegar NATO hóf að flytja herlið frá Afganistan, hafa hörð átök staðið yfir milli Talibana og stjórnarhersins. Talibanar leggja nú áherslu á að ná til sín þremur héraðshöfuðborgum, og sækja nú mest að borginni Lashkar Gah í Helmand-héraði. Sú borg er mikilvæg, meðal annars þar sem um hana liggja mikilvægir vegir. Stjórnarherinn hefur aukið viðveru sína verulega í borginni vegna ásóknar Talibana. Átökin hafa haft mikil áhrif á íbúa. Rafmagnið fer reglulega af, fjarskipti liggja niðri og öll lyf eru ófáanleg.
Ashraf Ghani forseti landsins sagði á þingi í morgun að ástæðan fyrir auknum átökum væri að ákvörðunin um að kalla alþjóðlegt herlið til baka hefði verið tekin í fljótfærni. Hann hefði varað stjórnvöld í Bandaríkjunum við því að þessi ákvörðun myndi hafa afleiðingar.
Utanríkisráðuneyti Bandaríkjanna tilkynnti í dag að í ljósi aukinnar sóknar Talibana í landinu væri unnið að því að taka við nokkur þúsund afgönskum flóttamönnum til viðbótar. Þeir sem myndu bætast við hafi unnið með bandarískum fjölmiðlum og samtökum og í túlkaþjónustu.
Bandaríkjastjórn heldur sig hins vegar við áætlanir um brottflutning og telur sig hafa gert allt til að koma á stöðugleika í landinu. AFP-fréttastofan hefur hins vegar eftir Nishank Motwani, áströlskum sérfræðingi í málefnum Afganistan, að ef Talibanar nái borgum á sitt vald verði brottflutningsins minnst sem eins mesta klúðurs í utanríkismálum Bandaríkjanna.
Forseti Afganistan segir skyndilega ákvörðun um brotthvarf alþjóðlegs herliðs ástæðuna fyrir auknum átökum í landinu. Bandaríkjastjórn ætlar að taka við fleiri afgönskum flóttamönnum vegna stöðunnar.